Cătălin Cîrstoiu, candidatul comun al PNL și PSD pentru Primăria Capitalei, i-a lăudat luni, la Digi24, pe șefii de campanie Gabriela Firea si Sebastian Burduja. A vorbit de asemenea despre program.
"Gabriela Firea e o femeie excepțională, e o femeie elegantă, care a făcut ceva în orașul ăsta, bune și rele, ca orice alt primar geenral din acest oraș. Au și părți bune și părți rele în mandatele lor. Și eu sunt conștient că o să fie și lucruri lăudate și hulite. Ce e important e mersul orașului. Gabriela Firea și Sebastian Burduja sunt exponenții PSD și PNL București. Să fim serioși. Cine va convinge electoralul PSD și PNL sunt eu", a zis Cătălin Cîrstoiu.
"Sebastian Burduja e un om elegant, care știe meseria pe care o are, școlit, care e aderent valorilor liberale. E un om extraordinar. Nu ei scriu programul meu administrativ. Programul e scris de mine. Eu, personal, mă implic punct cu punct în fiecare problemă. Este opera mea. Eu nu vin cu un program pentru București scris de altcineva, îl scriu eu, cu mâna mea", a afirmat Cătălin Cîrstoiu.
El a mai adăugat că contribuția celor doi este foarte importantă. "Contribuția lor e foarte importantă, pentru că PSD a conturat un program pentru Capitală, iar PNL are un program pentru Capitală, conceput și foarte bine elaborat de Burduja. În momentul de față am constatat că între cele două programe și ideile mele e o suprapunere și vrem să venim cu soluții coerente pentru București", a mai declarat el.
Cîrstoiu a explicat că "acum o săptămână el nu exista în acest puzzle și că oamenii nu cunoșteau mesajul său", dar că e vremea să facă mai mult. "Acum o săptămână eu nu existam în acest puzzle. Oamenii nu cunoșteau mesajul meu. Eu, în meseria mea, sunt cunoscut, sunt apreciat sau nu, dar sunt un om cunoscut, pentru că nu mi-am bătut joc niciodată de ce am făcut, pentru că eu cred în ceea ce fac. Dacă la 50 de ani am luat decizia că pot face mai mult cred ca a venit vremea să pot să fac mai mult. Dacă n-aș fi crezut asta îmi vedeam de treabă liniștit", a conchis Cîrstoiu.